Marxa Nòrdica.- Presentació programa 2026
2026-01-14
A la sala d’actes a les 18:30h
Presentació del programa de sortides de 2026.
Amb la participació de La Carena, que tancarà l’acte.

Muntanya.- Pic de la Dona
2026-01-17
Recorregut circular des de Vallter. Sortida hivernal amb raquetes.
Sortida circular que des de Vallter pujarem al Pic de la Dona per la Portella de Mentet, des del Pic de la Dona i planejant anirem assolint els pics de Bacivers, Santa Catalina, Serra Gallinera. Els descens el farem per Coll de la Geganta.
Distància:11 km >> Desnivell: +/- 650 m >> Temps efectiu: 6 h >> Dificultat: Mitjana.
Material: Raquetes, grampons, polaines, bastons amb roseta, roba d’abric. Esmorzar i dinar, aigua.
Sortida en cotxes particulars. Trobada a les 6 h a l’aparcament del Parc Catalunya, davant Club de Tenis.
Preu: Socis/es: 22€ >> soci@web i no socis/es: 27€ (inclou despeses cotxes compartits).
Cal estar federat/ada o bé tramitar assegurança temporal obligatòria de dia.
Màxim 20 places.
Reunió informativa: Dijous 15 de gener, a les 19:30h a la UES.

Marxa nòrdica.- Via Verda del Carrilet 1 - Font Picant d'Amer / Anglès / Bonmatí
2026-01-17
Hora de sortida a les 7:00 de plaça Dones Tèxtil. Sortida en autocar de tot el dia.
Farem 2 recorreguts:
Recorregut curt: De la Font Picant a Anglès – 6 km i desnivell -101 m
Recorregut llarg: D’e la Font Picant a Bonmatí, 14,2 km
Desnivell total: -135 m.
Portar esmorzar i dinar, roba adequada, etc.
Tornada a mitja tarda (18 h aprox).

Escola de muntanya.- Curs d'esquí de muntanya N1+N2
2026-01-17 - 2026-01-18, 2026-01-24 - 2026-01-25
Dies i lloc: 17, 18, 24 i 25 de Gener a la Cerdanya. La localització exacta sempre dependrà de les condicions meteorològiques. Un cop inscrits al curs i quan s’apropin les dates, el tècnic es posarà en contacte amb els participants.
Continguts: Introducció a l’esquí de travessa, equip i material, tècniques de progressió i recursos bàsics i avançats d’ascens, descens, transicions, autodetencions, planificació de sortides, previsió meteorològica, BPA, ús de l’ARVA, pala i sonda, cerca de víctimes d’allau, ascens i descens en neu amb grampons i piolet, autodetencions , seguretat en alta muntanya, orientació, mapes i medi ambient
Preu soci: 249€
Preu no soci/sociweb: 364€

El preu del curs inclou:

Assegurança de rescat
Assegurança RC
Material comú.

El preu del curs no inclou:

Allotjament.
Equip i material personal (però hi haurà facilitats en la seva adquisició, és a dir, s’ofereixen preus especials o indicacions).
Assegurança de viatges ni de cancel·lació.

Places limitades

Durada de l’activitat:El curs està format per classes repartides en 4 dies. La teoria la podràs fer des de casa o des del mòbil.
Dificultat:És una activitat apta per a qualsevol persona que compleixi els requisits, l’equip i el material descrits a l’apartat següent («Requisits, equip i material necessari»).
Requisits, equip i material necessari:Com a requisits previs, no és necessari haver practicat esquí de muntanya prèviament, però cal tenir unes condicions físiques mínimes i un nivell tècnic d’esquí alpí adequat.
Pel que fa a les condicions físiques mínimes, cal disposar d’un estat de forma que permeti superar entre 500 i 1000 metres de desnivell diari (tant positiu com negatiu).
Pel que fa al nivell tècnic d’esquí, és necessari dominar l’esquí de pista (ser capaç de baixar amb seguretat i fluidesa per pistes vermelles o negres, segons el nivell mínim requerit pel curs).
L’equip i material necessari per realitzar aquesta activitat és el personal: roba de muntanya, ulleres per a la neu, pantalons, jaqueta i guants per protegir-se de les possibles inclemències del temps d’alta muntanya, equip complet i específic d’esquí de muntanya (esquís, pells de foca, fixacions, ganivetes i botes d’esquí de muntanya), bastons, casc, grampons i piolet. Si no disposes del material específic, t’oferirem facilitats per aconseguir-lo. Consulta les nostres condicions especials. Un cop inscrit/inscrita podràs gaudir d’avantatges especials. Informa’t dels beneficis de fer un curs amb Cara Nord.
En qualsevol cas, és obligatori no patir limitacions, malalties o lesions que impedeixin, desaconsellin o suposin un problema per a la pràctica d’aquest esport.
Transport: cotxes particulars
A càrrec de l’Escola de Muntanya de la UES i de Cara Norte.

POSPOSADA Natura.-La Matagalls Montserrat a poc a poc
2026-01-18
4a etapa
Posposada al 22 de març, a causa de les restriccions de la pesta porcina africana.
A causa de les restriccions d’accés al medi natural a tota l’àrea de risc de la pesta porcina africana, que ens prohibeixen a les entitats d’organitzar-hi excursions, ens veiem obligats a suspendre l’etapa del proper diumenge 18 de gener, que transcorre gairebé en la seva totalitat per aquesta àrea (termes municipals de Sant Feliu de Codines, Gallifa i Sant Llorenç Savall).
En aquests moments no s’ha proporcionat més informació per part de la Generalitat de la durada de les restriccions ni de possibles canvis, però és molt probable que es mantinguin almenys fins al 28 de febrer, tal com ha recomanat la Comissió Europea. Davant d’això, hem decidit suspendre les dues properes sortides, la del 18 de gener i la del 22 de febrer, i posposar-les per a més endavant, fent córrer el calendari previst. Totes les etapes que ens queden (excepte l’última, la de Montserrat) es troben de ple en l’àrea prohibida.
Les xerrades-entrevistes d’introducció a cada etapa també queden posposades. Esperem que a partir del març puguem reprendre la travessa, i en aquest cas la xerrada amb l’Amàlia Bosch sobre Gallifa seria el dijous 19 de març, i l’excursió de la 4a etapa el diumenge 22 de març. Si això es pot complir, i per no coincidir amb la calor estiuenca, les darreres etapes les efectuaríem el mes de setembre i d’octubre.

Les excursions dels dimecres.- Massís de l'Ardenya des de Sant Feliu de Guíxols
2026-01-21
Ruta circular per l’Ardenya des de Sant Feliu de Guíxols amb vistes al mediterrani (Baix Empordà).
Distància: 13 km >> Desnivell: 580 m
Sortida a les 7:30h en autocar, des de l’Hotel Sabadell
Cal portar la roba i calçat adient a les condicions climatològiques. També dinar i aigua (per esmorzar es farà una parada abans de començar a caminar)

Espeleologia.- Espeleoxocolatada: Cova d’en Gorner
2026-01-24
La cova d’en Gorner, situada al terme de Vilafranca de Conflent, és una cavitat natural d’origen kàrstic formada principalment en roques calcàries. Destaca per un recorregut subterrani ric en galeries, sales i conductes modelats per l’acció de l’aigua al llarg de milers d’anys.
Entre les seves principals característiques hi ha la presència d’un ampli ventall de formacions espeleològiques, com estalactites, estalagmites, columnes i colades, que creen un paisatge subterrani de gran bellesa. La cova també permet observar detalls geològics d’interès, així com petits espais amb formes erosionades singulars.

La visita a la cova d’en Gorner ofereix una experiència atractiva tant des del punt de vista natural i científic com paisatgístic, convertint-la en un punt d’interès destacat per conèixer el patrimoni subterrani del Conflent i el funcionament dels processos geològics que donen forma al relleu calcari de la zona.

Desnivell i recorregut (de l’avenc):
+-30m i 3000 m r (aprox)

Temps efectiu:
6-7 hores aproximadament

Nivell de dificultat:
Apte per a tots els públics, grans i petits, amb una condició física activa. No apta per a persones amb claustrofòbia.

Material:
Casc amb frontal (si pot ser potent, millor) i piles de recanvi, frontal de recanvi, roba per embrutar de màniga llarga, aigua i alguna cosa per picar al llarg de la sortida. També cal portar dinar.

Hora de trobada:
10:00h

Lloc de trobada:
Centre d’esports d’aventura “Exploration Pyrénéenne” – Vilafranca de Conflent
https://maps.app.goo.gl/xxWTRrY3rtHzjkeZ6

Nombre de places:
5

Preu inscripció socis:
2€ (cal estar federat, si no ho esteu, podeu optar a l’assegurança d’un dia amb un cost addicional)

Preu inscripció no socis i soci@web:
3€ (cal estar federat, si no ho esteu, podeu optar a l’assegurança d’un dia amb un cost addicional)

Data començament inscripcions:
12 de gener

Data límit d’inscripció:
22 de gener

ANUL·LADA La Llanera Trail
2026-01-25
Anul·lació La Llenera Trail 2026 Comunicat oficial

La Llanera Trail és un cursa que es desenvolupa entre els termes municipals de Sabadell, Castellar del Vallès i Sentmenat i que transcorre per corriols inèdits i sorprenents que ens menen cap a dalt el cim del Puig de la Creu. Son camins boscants i inspiradors, plens d’històries personals dels nostres avantpassats que els recorrien habitualment i ara estan pràcticament oblidats.
Oferim tres recorreguts ben diferenciats en format de Marató, Mitja marató i 14k, que comparteixen bona part de l’atractiu traçat, facilitant la logística i el control. És per això que aquest recorregut que pot semblar inicialment molt accessible sorprèn pel que suggereix i per l’esforç que requereix.
Amb sortida i arribada a la Plaça del Dr. Robert, en ple centre de Sabadell, volem que l’edició del 2026 torni a ser una festa participativa, oberta a tothom i on els corredors puguin gaudir d’una jornada esportiva en plena natura a tocar d’una gran ciutat.
Més informació

Xerrades obertes sobre temes de muntanya.- El canvi climàtic a les glaceres dels Pirineus
2026-01-27
Cicle del 1r trimestre de 2026
El canvi climàtic a les glaceres dels Pirineus, a càrrec d’en Jordi Camins, glaciòleg, alpinista i esquiador.
Glaciòleg reconegut i membre del grup d’Experts en Canvi Climàtic de Catalunya, fa trenta anys recull dades i fotografies de glaceres. Ha publicat diversos llibres; 50 anys en el gel i 1000 conferències més tard, és el nom de la seva darrera publicació. És també professor de l’escola de muntanya del Club Excursionista UECANOIA d’Igualada.
ATENCIÓ, AQUESTA XERRADA SERÀ A LA SALA D’ACTES DE LA UES. A les 19 h, gratuït.

Caminades saludables +60, tot el dia.- Camí de Ronda a Altafulla
2026-01-27
Camí de ronda que uneix Altafulla amb la platja Llarga, a Tarragona (Tarragonès)
Distància: 10 km >> Desnivell: 215 m
Dinar optatiu a restaurant.
Sortida en autocar. Trobada a les 8 h del matí a plaça de Catalunya. Davant de l’Hotel Sabadell.

BTT.- Volta per l'Alt Penedès. Terres de Foix
2026-01-28
Distància: 45 Km >> Desnivell acumulat: 700 m >> Horari Aprox.: 5 h >> Dificultat: Moderada
Itinerari: Sortirem del poble de Vilobí en direcció a Guardiola de Font-rubí, el Cusconar, cal Via i pujarem fins al Santuari de Foix, i tornarem per Torrelles de Foix, sant Martí Sarroca i seguirem la riera de Pontons fins a la Bleda, per tornar per Pacs del Penedès a Vilobí.
Lloc i hora de trobada: A les 8,30 h per esmorzar al Restaurant Jaume Via de Vilobí del Penedès
Desplaçament: Amb cotxes particulars fins a Vilobí del Penedès
Aclariments:
Dinarem al finalitzar la sortida al mateix restaurant de l’esmorzar.
En el moment de fer la inscripció caldrà confirmar si us quedareu a dinar.
Places limitades a 14
Inscripcions del 12 al 26 de gener
Per més informació ens trobarem a la UES el dilluns 26 a les 20 h

Vídeo.- Mostra social de vídeo de la UES
2026-01-28
A les 18:30 h a la sala d’actes. Gratuït.
Programa de projeccions:

A l’entorn de Birmingham. 16 min. Josep Rota
El Ripoll VII: del Besòs fins al mar. 10 min. Lluís Fernàndez
Imatges de Sabadell del segle 20. 19 min. Miquel Cervera
La gran barrera de corall. 9 min. Isabel Hernández
L’Escala: diari d’unes estades. 18 min. Antoni Viñas
L’escala de Serradets a Gavernie. 11 min. Àngel Artigas
Tona. El castell. 7 min. Lluís Fernàndez

Natura.- Presentació calendari 2026
2026-01-30
Trobada dels Amics de la Secció Natura. Presentació del calendari d’excursions 2026.
A 2/4 de 8 del vespre. A la sala d’actes. Gratuït.

Muntanya.- Circuit de la Serra d'Ensija: Gallina Pelada, Creu de Ferro i Serrat Voltor
2026-01-31
2821m. Berguedà. Sortida hivernal amb raquetes.
Ruta circular que ens guiarà per la cara nord de la Serra d’Ensija, pujant als caps de la Gallina Pelada (2321m), la Creu de Ferro (2293m) i el Serrat Voltor (2281m). Podrem gaudir d’unes fantàstiques vistes panoràmiques en 360º, quedant-nos especialment a prop el Pedraforca i la Serra del Cadí.
Distància: 12 km >> Desnivell: 900 m >> Temps efectiu: 7/8 hores >> Dificultat: Mitjana. Sortida hivernal amb raquetes.
Material: Raquetes, grampons, polaines, bastons amb roseta, roba d’abric. Esmorzar, dinar i aigua.
Sortida a les 6h del matí des de l’aparcament del Parc de Catalunya. Cotxes particulars.
Inscripcions del 19 al 29 de gener.
Reunió informativa: Dijous 29 de gener a les 19 h a la UES.

Escola de muntanya.- Curs d'esquí de muntanya Nivell 1
2026-01-31 - 2026-02-01
Durada i localització de l’activitat:
Cerdanya. La localització exacta sempre dependrà de les condicions meteorològiques. Un cop inscrits al curs i quan s’apropin les dates, el tècnic es posarà en contacte amb els participants.
El curs d’esquí de muntanya té una durada de 2 jornades. Les classes s’inicien entre les 8 i les 10 h i finalitzen entre les 15 i les 17 h, adaptant-nos a les condicions de la muntanya i del grup.
Continguts: Introducció a l’esquí de travessa, equip i material, tècniques i recursos de progressió, ascens, descens, transicions, autodetencions, planificació de sortides, previsió meteorològica, BPA, ús de l’ARVA, pala i sonda, cerca d’una víctima enterrada per allau i medi ambient.
Preu soci: 130€
Preu no soci/sociweb: 179€

El preu del curs inclou:

Assegurança de rescat
Assegurança RC
Material comú.

El preu del curs no inclou:

Allotjament.
Equip i material personal (però hi haurà facilitats en la seva adquisició, és a dir, s’ofereixen preus especials o indicacions).
Assegurança de viatges ni de cancel·lació.

Places limitades
Dificultat:És una activitat adreçada a les persones que volen aprendre les bases de l’esquí de muntanya o que ja tenen experiència prèvia i desitgen aprendre i consolidar els coneixements més importants des de les bases. El nivell del curs d’esquí de muntanya és d’iniciació i fem grups segons el nivell d’esquí.
Requisits, equip i material necessari:Quant als requisits físics per participar en el curs d’esquí de muntanya, és necessari comptar amb un estat de forma que permeti superar entre 500 i 1000 metres de desnivell positiu amb pes en un sol dia.
Pel que fa al nivell tècnic d’esquí, és necessari dominar l’esquí de pista (ser capaç de baixar amb seguretat i fluïdesa per pistes vermelles o negres, segons la convocatòria).
Si el curs d’esquí de travessa és personalitzat, no hi haurà cap problema, tot i que recomanem tenir la màxima experiència possible en esquí alpí. Podem fer un bateig d’esquí de muntanya sense tenir coneixements previs d’esquí alpí, però per aprofitar-lo al màxim recomanem, com a mínim, dominar l’esquí en pistes blaves.
És necessari no patir limitacions, malalties o lesions que impedeixin, desaconsellin o suposin un problema per a la pràctica d’aquest esport.
L’equip i material necessari per realitzar aquesta activitat és el personal: roba de muntanya, ulleres per a la neu, pantalons, jaqueta i guants per protegir-se de les possibles inclemències del temps d’alta muntanya, equip complet i específic d’esquí de muntanya (esquís, pells de foca, fixacions, ganivetes i botes), ARVA, pala i sonda, bastons i casc. El curs d’esquí de travessa està pensat perquè tinguis el màxim de facilitats per aconseguir l’equip i el material necessari. Si no disposes del material específic, t’oferirem opcions per aconseguir-lo. Un cop inscrit/inscrita podràs gaudir de condicions i facilitats especials.
Transport: cotxes particulars
A càrrec de l’Escola de Muntanya de la UES i de Cara Norte.

POSPOSADA Esquí de muntanya.- Petit Peric, Mortiers i Vall de Galba
2026-01-31 - 2026-02-01
Programa:
Dia 31/1/26: 12,85 km, ascensió 1.345. Cota màxima: 2681. Sortida de l’estació de Formigueres (França) (1763). Aparcarem al pàrquing superior de l’estació, coordenades N 42.624119, E 2.069986. Si voleu agafem el forfait de randoneur per 8€ que ens durà fins la part superior de l’estació fent entremig una mica de pista per connectar dos remuntadors, o també podem pujar pel costat de l’estació i arribarem a la part superior en una hora i mitja aprox. Des de la sortida del remuntador enfilem per un ample llom fins al capdamunt de la Serra de Mauri (2.428). (S2). Descens per bosc fins al refugi de Camporrells on podem deixar material (sac,roba per canviar, menjar etc). Travessem l’estany del mig i ens dirigim cap al sud entre boscos amb poc desnivell fins
a trobar l’aresta del Petit Peric, per on anirem ascendint fins culminar el cim del Petit Peric (2690). Optatiu: si hi ha ganes, descens fins el coll dels Perics (2610) on deixarem esquís i atac al pic Peric (2810). Probablement siguin precisos grampons i piolet. De tornada, baixarem des del cim del Petit Peric per la ampla pala sud-est cap al refugi. Dia 1/2/26: 13,30 km, ascensió 567. Cota màxima: 2652
Havent esmorzat ens dirigim per amplis pendents cap el cim del Mortiers (2605) i des del cim iniciarem el descens per la vall de Galba per la Peyra Escrita fins el Pont dels Plans de l’Orriet, on posarem de nou pells per tornat a l’estació de Formigueres.
Aspectes tècnics (passos equipats, canals): Itinerari que no presenta grans dificultats més enllà de la longitud del recorregut. Material necessari indispensable : Arva, pala, sonda, frontal, grampons, piolet, ganivetes, esquis, pells, bastons. Pel refugi sac llençol. Material aconsellable(roba d’abric, farmaciola, manta tèrmica, menjar, beguda) Públic al què va dirigida: Esquiadors amb resistència (jornada llarga) i domini de tot tipus de neus. Els pendents en general són amples i sense complicacions (S2, S3). La dificultat està en la llargada del recorregut. Riscos generals a muntanya: Tingeu en compte la meteo i el BPA. Feu seguiment durant la setmana de l’evolució del temps i de les nevades.
Cal estar federat amb la modalitat D o bé tenir una assegurança que cobreixi rescats.

Senders.- GR1 sender històric: d'Alpens a Lluçà
2026-02-01
Continuem avançant en la llarga travessia del GR 1 amb una nova etapa per la comarca del Lluçanès, entre Alpens i Lluçà. Caminarem per camins careners que, temps enrere, recorrien els pastors amb els seus ramats durant la transhumància cap als prats dels Pirineus.
Al llarg del recorregut visitarem el Monestir de Santa Maria de Lluçà, una autèntica joia del romànic de la comarca.
Itinerari: Alpens – Sant Joan del Graell – Santa Eulàlia de Puig-Oriola – Lluçà.
Distància: 16 km >> Desnivell: +275/-385 m >> Dificultat: moderada
Sortida en autocar de tot el dia. Cal portar esmorzar i dinar. Trobada les 7:30 h davant de l’Hotel Sabadell.
Inscripcions del 12 al 26 de gener.

Curses d'Orientació.- Trail-O
2026-02-01
La comissió de Trail-O de la Federació (FCOC) conjuntament amb la UES organitza una Diada de Trail-O a Sabadell
La Trail-Orientació, també coneguda com a Orientació de Precisió, és una modalitat de les Curses d’Orientació que permet competir en igualtat de condicions a les persones de tots els nivells físics, incloent-hi aquelles amb problemes de mobilitat que han de traslladar-se en cadira de rodes.
A Catalunya, aquesta modalitat està reconeguda per la Federació de Curses d’Orientació de Catalunya (FCOC), adscrita a la Federación Española del Deporte de Orientación (FEDO) i, a través d’aquesta, a la International Orienteering Federation (IOF), que és qui té la potestat de generar les normatives que regeixen l’esport.
És la modalitat de l’orientació més inclusiva, ja que la categoria en la qual es participa no depèn de l’edat, el sexe o la forma física de les persones que en prenen part; tothom fa el mateix recorregut i ha de resoldre les mateixes proves.
Per primera vegada es realitza el Campionat de Catalunya d’aquesta modalitat de curses d’orientació, i la secció de curses d’orientació de la UES és l’encarregada d’organitzar el campionat a Sabadell. En un únic dia, el diumenge 1 de febrer de 2026 es realitzaran tres competicions (de les tres modalitats de Trail-0), totes tres, campionats de Catalunya. Es realitzaran dues proves al Parc de Catalunya i una al parc de Can Gambús. A part del centre de competició s’instal·laran fites en els dos parc.
Consulteu més informació

Senders km 0.- ANUL·LADA GR173 de Cerdanyola a Sant Cugat
2026-02-04
Anul·lada a causa de les restriccions per la pesta porcina africana.

Projecció.- Confiança Cega
2026-02-05
El camí té roques, arrels, desnivells i vegetació. Com et mous si no hi veus? I si no sents els sons que t’acompanyen a la natura? Confiança cega és un documental que acompanya un grup de persones a la muntanya.

El Dani i el Xavi caminen des del 2022 per un mateix objectiu: fer accessible la muntanya per a tothom i en el seu cas amb ceguesa, sord-ceguesa i baixa visió. Des d’aleshores s’ha creat un equip que va superant nous reptes. Juntes aconsegueixen caminar per qualsevol sender de Catalunya i s’atreveixen fins i tot a pujar al cim de la Punta Gnifetti, una muntanya a 4.554 metres als Alps Penins.

La secció de Muntanya Inclusiva del Centre Excursionista de Terrassa s’ha convertit en un referent de la inclusió a l’entorn natural. Amb un procés col·lectiu, persones amb i sense discapacitat sensorial han aconseguit fer de la muntanya un espai d’accés universal.

Gratuït amb inscripció prèvia clicant aquí

A les 19 h, sala d’actes.

Esquí de muntanya.- Ruta a concretar
2026-02-07 - 2026-02-08

Marxa Nòrdica Inclusiva.- Sortida a l'Estació d'esquí de Tuixent
2026-02-09
Vine amb la secció de Marxa nòrdica, gaudirem de la neu i també intentarem arribar al cim de la Tossa Pelada, si tens ganes i vols conèixer com ho fem per a caminar amb raquetes fent guiatge a persones amb discapacitat visual / auditiva, ens pots acompanyar fins al cim de La Tossa Pelada de 2383 metres, o bé gaudir de uns racons molt bonics i passar una bona estona.
Segons la proposta d’ esforç farem servir diferents eines de progressió (Dispositiu NW Blind o barra direccional) o bé passejar / jugar amb la neu.
Cal portar:

Bastons amb arandeles/rosetes
Calçat i roba adequada.
Protecció solar i ulleres de sol.
Aigua , esmorzar i dinar..
Recomanable : calçat de recanvi i polaines.

Lloc de trobada: 6:30h, a l’Hotel Sabadell
Transport: Autocar

Caminades saludables +60 matinals.- Romànic montserratí.
2026-02-10
Bages
Ruta circular del romànic montserratí a Marganell que enllaça petites esglésies i masies per camins tranquils amb vistes constants a Montserrat.
Distància: 8 km >> Desnivell: 125 m

Xerrades obertes sobre temes de muntanya.- El material de muntanya de segona mà com a alternativa sostenible i de qualitat
2026-02-10
Cicle del 1r trimestre de 2026
El material de muntanya de segona mà com a alternativa sostenible i de qualitat, a càrrec d’Àlex Guimerà, Chief Technology Officer i Albert Gómez de Tip Top Mountain.
Tip Top Mountain és una app que promociona la compravenda del material de muntanya de segona mà. A la xerrada explicaran com valorar-ne l’estat, quins avantatges té respecte al material nou i com fomentar la confiança dins la comunitat muntanyenca.
A les 19h per ZOOM.
Cal inscripció prèvia si es vol rebre per correu electrònic l’enllaç de totes les sessions programades del cicle del 1r trimestre 2026 (s’envia el dilluns previ a cada sessió.)
Enllaç de connexió per aquesta sessió:
Tema: Xerrades de muntanya, 10/02
Únase a la reunión de Zoom
https://us06web.zoom.us/j/89681509445?pwd=[REDACTED]
ID de reunión: 896 8150 9445
Código de acceso: [REDACTED]

Caminades Slow
2026-02-12
Iniciativa amb l’objectiu de crear l’hàbit de caminar, fomentar l’activitat física a l’aire lliure i fer xarxa amb altres persones amb els mateixos interessos.
Les caminades slow estan obertes a qualsevol persona que vulgui caminar a ritme suau, amb recorreguts d’entre 6 i 7 km per entorns naturals (i també urbans), per camins sense dificultat, majoritàriament plans, però amb alguna pujada i baixada.
Els recorreguts principals d’aquestes caminades són pel Rodal de Sabadell, però, mentre duren les restriccions de la PPA, es duran a terme des de la UES cap als diversos parcs de la ciutat.
Es surt a les 9:30h els dijous, amb una durada d’entre 2 h i 3 h.
Les sortides són gratuïtes i obertes a tothom que pugui caminar 6 o 7 km a ritme suau. Per participar-hi cal fer la inscripció a través de la nostra web, amb una única inscripció vàlida per a totes les sortides. Un cop inscrits, entrareu dins del canal (grup unidireccional) de WhatsApp, per on es comunicarà el lloc i l’hora de trobada de cada dijous, així com qualsevol canvi o anul·lació. Estar inscrit implica acceptar estar dins del canal de WhatsApp.
Cal portar roba i calçat adequats, motxilla petita amb aigua, ganyips o similar.

Natura.- Aigua i Sabó
2026-02-13
Visita guiada a la Depuradora del Besòs, una infraestructura clau del sanejament metropolità, una de les depuradores cobertes més grans del món. Per a entendre bé el procés de tractament de l’aigua residual. Tot seguit, passejarem per l’espai natural de la desembocadura del riu Besòs, a Sant Adrià: aiguamolls, avifauna i paisatge litoral recuperat. Amb la col·laboració de l’Àrea de Serveis Ambientals de l’Àrea Metropolitana de Barcelona.
Durada: Matinal
Transport: Transport públic
Dificultat: Baixa

Muntanya.- Roc d'Aude
2026-02-14
El Roc d’Aude és una muntanya de 2.325 m d’altitud dels contraforts orientals del massís del Carlit, dins del terme comunal dels Angles, a la comarca del Capcir, de la Catalunya del Nord. Està situat a la zona central – occidental del terme dels Angles.
Distància: 12,60 km >> Desnivell: +/- 560 m >> Temps efectiu (aprox): 6 h >> Dificultat: Mitjana
Material: Raquetes, grampons, piolet, polaines, bastons amb roseta, roba d’abric. Esmorzar i dinar, aigua.
Sortida en cotxes particulars.
Trobada a les 6:30 h a l’aparcament del Parc Catalunya, davant Club de Tenis.
Preu: Socis/es: 40€ >> soci@web i no socis/es: 52€ (inclou despeses cotxes compartits: benzina i peatges Manresa i túnel Cadí).
Cal estar federat/ada o bé tramitar assegurança temporal obligatòria de dia.
Inscripcions obertes a partir del 2 de febrer a ues.cat, app o presencialment a secretaria.
Màxim 20 places.
Reunió informativa: Dijous 12 de gener, a les 19 h a la UES. Vocal: Juan Martí

Senders.- Súria- Mare de Déu de Viladelleva
2026-02-14
Itinerari: Súria (Fusteret)- Sta. Maria de Cererols- Cal Masover- La Closa- Necrópolis de Viladelleva- Mare de Déu de Viladelleva- Mare de Déu de Viladelleva- Mare de Déu de Lourdes- El Portell del llop- Bassa de la canal – Forn de Guix- Súria.
Distància: 15, 40Km
Desnivell: +446m/-435m
Cal portar: aigua, esmorzar, dinar, 2 bastons i roba adient per a l’activitat.

Esquí de muntanya.- Volta Aspres de Banyells, Sorteny (2.698 m)
2026-02-15
Descripció: Sortida d’esquí de muntanya d’una jornada de dificultat mitjana.
Punt de trobada: a les 8:30h a l’aparcament de Sorteny a Andorra.

Distància: 11.5 km
Desnivell positiu: 1.175m
Cota màxima: 2.698m
Cota sortida: 1.780m
Temps 6 hores aprox
Dificultat:. S2-S3 /
Orientació: majoritàriament S, O, NO.

Material necessari: pala, ARVA, sonda. Grampons i piolet (potser es necessiten a la part final). Esquís, pells, pals, casc i serretes. Roba adient a les condicions meteorològiques.
Tipus de transport: Cotxes particulars.
Aspectes tècnics: Itinerari circular de dificultat mitjana, que no presenta dificultats tècniques, més enllà de la longitud i desnivell del recorregut i les condicions que trobem de la neu. Pot ser necessari l’ús de grampons i piolet per la part final del cim.
Recorregut: Sortim de l’aparcament de Sorteny en direcció nord cap al refugi de Rialb. Un cop el passem girem a l’est en direcció al Port de Banyell per pujar per les comes orientades a NO cap el cim del Forn o Aspres de Banyells (2.698m). Des del cim baixem (majoritàriament SO) cap el refugi de Sorteny, i des d’aquí, per pista tornem a l’aparcament.
En cas que les condicions nivològiques no siguin favorables, buscarem un itinerari alternatiu.
Riscos generals a muntanya: Tingueu en compte la meteo i el butlletí del perill d’allaus (BPA) . Feu seguiment durant la setmana de l’evolució del temps i de les nevades.
Riscos particulars de la sortida: sortida per terreny majoritàriament simple i exigent, amb alguns punts concrets de terreny complex, per tant no exempt de risc d’allaus, sobretot a la part final per accedir a l’aresta.
Possibilitat d’haver de fer ús dels grampons i piolet a la part final per accedir al cim. Com és habitual a l’alta muntanya a l’hivern, hi pot haver vent fort i baixes temperatures.
Preu: 0€ socis UES, 5€ no socis i socis web.
Prioritat d’inscripció: socis, socis web i no socis, en aquest ordre.
Nota: Aquesta és una activitat sense guia de muntanya. La participació és voluntària i implica conèixer i acceptar els riscos generals de les activitats que es desenvolupen al medi natural. Els participants es comprometen a col·laborar activament en el bon funcionament de l’activitat.
